Predkladacia  správa

	Na zabezpečenie prípravy a vykonanie voľby prezidenta Slovenskej republiky v roku 2009 (ďalej len “voľba prezidenta”) sa vláde Slovenskej republiky predkladá na prerokovanie a schválenie návrh organizačno-technického zabezpečenia voľby prezidenta.

Na príprave voľby prezidenta sa budú podieľať predovšetkým ústredné orgány štátnej správy, miestne orgány štátnej správy a obce. V návrhu sa preto uvádzajú úlohy a lehoty, ktoré budú tieto subjekty plniť. Zo strany ústredných orgánov štátnej správy pôjde o vydanie usmernení na financovanie výdavkov spojených s voľbou prezidenta, na zabezpečenie telekomunikačného spojenia volebných orgánov, na úschovu volebných dokumentov, na zabezpečenie hlasovania v celách policajného zaistenia a na ochranu verejného poriadku, na zabezpečenie výkonu volebného práva profesionálnych vojakov, na činnosť okresných súdov vo veci  námietkového konania k zoznamom voličov, na organizáciu hlasovania v miestach, kde sa vykonáva väzba a trest odňatia slobody, na spracovanie výsledkov hlasovania, na zabezpečenie informovanosti o konaní voľby prezidenta prostredníctvom zastupiteľských úradov a o plnenie ďalších úloh. Miestne orgány štátnej správy sa budú podieľať predovšetkým na zabezpečení materiálnej a technickej príprave voľby prezidenta a vytvorení podmienok na činnosť obvodných volebných komisií. Úlohy obcí spočívajú v zabezpečení podmienok na zákonom vymedzenú činnosť okrskových volebných komisií. 

V záujme jednotného postupu plnenia úloh spojených s prípravou voľby prezidenta sa navrhuje poveriť podpredsedu vlády a ministra vnútra Slovenskej republiky koordináciou plnenia úloh vyplývajúcich z harmonogramu organizačno-technického zabezpečenia voľby.

Na zabezpečenie prípravy a vykonanie voľby prezidenta sú v rozpočtovej kapitole Ministerstva vnútra Slovenskej republiky rozpočtované účelové finančné  prostriedky vo výške 8 274 912 eur a v rozpočtovej kapitole Štatistického úradu Slovenskej republiky vo výške 1 296 222 eur. Z finančných prostriedkov ministerstva vnútra sa zabezpečí úhrada výdavkov spojených so zabezpečením hlasovacích lístkov a volebných tlačív, metodických a  informačných materiálov, materiálneho zabezpečenia volebných komisií, náhrada mzdy členom volebných komisií a odmien členom a zapisovateľom okrskových volebných komisií, komplexné služby spojov, výdavky spojené s prevádzkou a nevyhnutnou úpravou volebných miestností. 

Finančné prostriedky určené pre Štatistický úrad Slovenskej republiky budú použité najmä na materiálne zabezpečenie odborných (sumarizačných) útvarov, poplatky za služby telekomunikácií, zmluvne zabezpečené práce a služby spojené s programovým vybavením a prezentovaním výsledkov voľby prezidenta, odmeny členom odborných (sumarizačných) útvarov, príspevky do poisťovní, nákup výpočtovej, reprografickej a inej techniky.

	Finančné prostriedky na zabezpečenie voľby prezidenta sú zohľadnené v štátnom rozpočte na rok 2009 v rozpočtovej kapitole Ministerstva vnútra Slovenskej republiky a Štatistického úradu Slovenskej republiky. Materiál nemá environmentálny vplyv, ani vplyv na zamestnanosť a podnikateľské prostredie a nebude predložený inému orgánu na schválenie.